ED ने छापा मारा तो रवींद्रन दुबई में थे, फिर निवेशकों के कॉल आने लगे
एजुकेशन-टेक्नोलॉजी (EdTech) कंपनी बायजूस के फाउंडर बायजू रवींद्रन उस समय रोने लगे जब प्रवर्तन निदेशालय (ED) ने कंपनी के ऑफिसों में छापा मारा था। जांच एजेंसी ने यह कार्रवाई इसी साल अप्रैल महीने में की थी, तब इन्वेस्टर्स को समझाते हुए रवींद्रन रोने लगे। Byju Raveendran broke down in tears as crises engulfed Byju’s
बात इसी साल अप्रैल की है। प्रवर्तन निदेशालय यानी ED ने एडटेक स्टार्टअप बायजूस के ऑफिस पर छापा मारा। ये मामला विदेशी करेंसी के उल्लंघन से जुड़ा था। जब छापेमारी हुई तो कंपनी के मालिक रवींद्रन मिडिल ईस्‍ट के निवेशकों से 1 बिलियन डॉलर का फंड जुटाने के लिए दुबई में थे। वो अपने अपार्टमेंट में घूमते हुए ब्लैक कॉफी पी रहे थे। तभी कंपनी के टॉप इन्वेस्टर्स की कॉल आने लगी।
ब्लूमबर्ग की रिपोर्ट के अनुसार रवींद्रन अपनी कंपनी का बचाव करते हुए रोने लगे। प्रवर्तन निदेशालय ने यह कार्रवाई कुछ लोगों की शिकायतों के आधार पर की थी। रवींद्रन पर यह भी आरोप है कि उनके नाम पर कई समन जारी हुए, लेकिन वह ED के सामने कभी पेश नहीं हुए। इसके अलावा कई अमेरिकी निवेशकों ने बायजूस पर 50 मिलियन डॉलर छिपाने का आरोप लगाया है और मुकदमे दायर किए हैं।
सलाह नहीं मानने के कारण डायरेक्टर्स का इस्तीफा
इससे पहले मंगलवार को कंपनी के शुरुआती निवेशकों में से एक, प्रोसस NV ने बताया कि कंपनी की खराब प्रशासनिक व्‍यवस्‍था और डॉयरेक्टर्स की सलाह नहीं मानने के कारण बोर्ड से इस्‍तीफा दिया है। हालांकि बायजूस ने इससे इनकार किया है। हाल ही में पीक वीएक्स पार्टनर्स के जीवी रविशंकर, चैन जुकरबर्ग इनिशिएटिव के विवियन वु और प्रोसस के रसेल ड्रिसेनस्टॉक ने भी Byju’s का बोर्ड छोड़ दिया था।
बायजूस की अकाउंट बुक्स की जांच के आदेश
हाल ही में केंद्र सरकार ने बायजूस की अकाउंट बुक्स की जांच के आदेश दिए थे। इस जांच के बाद कंपनी के मामलों का आंतरिक आकलन किया जाएगा। इसमें जो सामने आएगा, उसके आधार पर सरकार फैसला लेगी कि क्या मामले को सीरियस फ्रॉड इन्वेस्टिगेशन ऑफिस के पास ले जाने की जरूरत है या नहीं।
बायजूस का सबसे बेहतर प्रदर्शन आना अभी बाकी
रवींद्रन ने हाल ही में कर्मचारियों से कहा था- बायजूस का सबसे बेहतर प्रदर्शन आना अभी बाकी है। कंपनी सिर्फ इतनी दूर तक चलने के लिए नहीं आई है। रवींद्रन को मिडिल ईस्‍ट से 1 बिलियन डॉलर के निवेश का भरोसा है। अगले महीने की शुरुआत में ये निवेश हो सकता है। वह कैश फ्लो संकट से निपटने के लिए भारत में अपने कुछ शुरुआती समर्थकों का भी सहारा ले रहे हैं।
